C 309/8

Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2022/C 309/07)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”PLÁTANO DE CANARIAS”

EU-nro: PGI-ES-0867-AM01 – 10.1.2022

SAN ( ) SMM ( X)

1. Nimi

”Plátano de Canarias”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotetyyppi

Luokka 1.6. Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

Suojattu maantieteellinen merkintä (SMM) ”Plátano de Canarias” koskee Kanariansaarilla viljeltyjä Musa acuminata Colla (AAA) -lajin Cavendish-lajikkeen banaaneja, jotka on tarkoitettu kulutettavaksi tuoreena kauppakunnostuksen ja pakkauksen jälkeen.

Banaanin kuoren väri on satoa korjattaessa vihreä ja muuttuu voimakkaan keltaiseksi, jolloin banaani on sopivan kypsä syötäväksi. Malto muuttuu väriltään norsunluun valkoisesta ensin kermanväriseksi ja sitten keltaiseksi.

”Plátano de Canarias” -banaanin kuoressa esiintyvistä pilkuista on kuitenkin tullut se ominaisuus, jonka perusteella kuluttajat sen tunnistavat.

”Plátano de Canarias” -banaanille on tyypillistä suuri polyfenoloksidaasi- ja peroksidaasientsyymin aktiivisuus. Nämä entsyymit katalysoivat kuoren ruskeentumiseen liittyviä hapetusreaktioita. Tämä piirre tulee esille banaanien kypsyessä, kun kuoreen ilmaantuu ruskeita pilkkuja tai alttius hankaumille kasvaa. Kuoren ruskeapilkkuisuus on ”Plátano de Canarias” -banaanin erottava tunnusmerkki – se on kuuluisa pilkuistaan.

Muodoltaan ”Plátano de Canarias” on pitkulainen, selvästi käyrä ja varteen kiinnittyvästä osasta kapeneva.

Banaanin koko on määritettävä, ja sitä varten mitataan hedelmän pituus ja paksuus. Pituuden on oltava vähintään 14 cm ja paksuuden vähintään 27 mm.

”Plátano de Canarias” -banaanin tärkeimmät kemialliset ominaisuudet ovat seuraavat:

— tärkkelyspitoisuus alle 8

— sokerien kokonaismäärä yli 10.

Sekä tärkkelys- että sokeripitoisuus ilmoitetaan grammoina 100 grammassa kypsää kuorittua banaania.

Alhainen tärkkelyspitoisuus ja korkea sokeripitoisuus ovat tuotteen erottavia piirteitä.

Tärkeimmät ”Plátano de Canarias” -banaanin erottavat ominaisuudet ovat tiivistäen seuraavat:

— erittäin makea maku, joka perustuu suureen sokeripitoisuuteen ja alhaiseen tärkkelyspitoisuuteen

— voimakas banaaniaromi (impacto plátano), joka perustuu isoamyyliasetaatin ja heksyylibutanoaatin suureen pitoisuuteen: voimakkaan banaaniaromin (impacto plátano) aiheuttajana pidetään 3-metyylibutyyliasetaattia eli isoamyyliasetaattia. Käytettävissä olevien tutkimusten mukaan kyseisen yhdisteen pitoisuus on ”Plátano de Canarias” -banaanissa selvästi suurempi kuin muuta alkuperää olevissa banaaneissa. ”Plátano de Canarias” -banaanissa esiintyy myös muita tyypilliseen banaaniaromiin vaikuttavia yhdisteitä, kuten heksyylibutanoaattia. Muuta alkuperää olevissa banaaneissa tätä yhdistettä ei kuitenkin havaita.

— Banaanin kuoressa tyypillisesti esiintyvien tummien pilkkujen syynä on suuri polyfenoloksidaasi- ja peroksidaasientsyymin aktiivisuus. Nämä entsyymit katalysoivat kuoren ruskeentumiseen liittyviä hapetusreaktioita.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

—

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

”Plátano de Canarias” on kasvatettava suojatulle maantieteelliselle merkinnälle määritellyllä maantieteellisellä alueella.

SMM ”Plátanos de Canarias” -banaanit voidaan kuitenkin kypsyttää ja pakata rajatun maantieteellisen alueen ulkopuolella.

3.5. Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

Voimassa olevan lainsäädännön yleisesti edellyttämien tietojen lisäksi pakkauksessa on oltava selvästi näkyvillä suojatun maantieteellisen merkinnän ”Plátano de Canarias” nimi ja oma tunnus sekä Euroopan unionin tunnus.

SMM ”Plátano de Canarias” -tunnus ja sen ominaisuudet ovat seuraavat:

— Pantone 295 (sininen), soikion pohjaväri

— Pantone 347 (vihreä), banaanin ääriviivat sekä banaanikasvin lehdet

— Pantone 109 (keltainen), banaania esittävä kuva.

4. Maantieteellisen alueen tarkka rajaus

SMM ”Plátano de Canarias” -banaanien maantieteellinen tuotantoalue on Kanarian saaristoalue, ja se käsittää kaikki alle 500 metrin korkeudella merenpinnasta sijaitsevat, maatalouskäytössä olevat alat.

5. Yhteys maantieteelliseen alueeseen

a) Maantieteellisen alueen erityisyys:

Kanarian saariryhmä sijaitsee Afrikan luoteisrannikon edustalla, koordinaattien 27° 37′ ja 29° 25′ pohjoista leveyttä välissä. Sijainnin sekä pasaatituulten ja Kanarian kylmän merivirran vaikutuksesta alueella vallitsee kostea subtrooppinen ilmasto, joka on leuto ja vähäsateinen.

Keskilämpötilat ovat Kanariansaarilla melko tasaisia läpi vuoden. Rannikoilla keskilämpötila on noin 20 °C, mutta korkeammalle mentäessä lämpötila on selvästi alempi ja lämpötilan vuorokausivaihtelut ovat suurempia.

Leudon sään ja saarille saapuvien tuulten vaikutuksesta kasvi kehittyy hitaasti ja hedelmän kypsymisaika on pidempi, millä on suuri merkitys ”Plátano de Canarias” -banaanin erityisominaisuuksien kehittymiselle.

b) Tuotteen erityisyys:

SMM ”Plátano de Canarias” -banaanit ovat muodoltaan pitkulaisia, selvästi käyriä, ja niiden pituus on vähintään 14 cm ja paksuus vähintään 27 mm. Ne ovat hyvin makeita ja kuoressa on ruskeita pilkkuja.

Kuoressa esiintyvät pilkut ovat ”Plátano de Canarias” -banaanin tunnusmerkki ja tärkein ominaisuus, josta kuluttajat sen tunnistavat.

Pilkut ovat seurausta tiettyjen entsyymien aktiivisuudesta; erityisesti niiden syntyyn vaikuttaa polyfenoloksidaasi- ja peroksidaasientsyymin aktiivisuus.

Edellä kuvatusta ominaisuudesta esitetään tietoja ”Plátano de Canarias” -banaanin ja muuta alkuperää olevien banaanien osalta ”Plátano de Canarias” -banaanin SMM-hakemuksen mukana toimitetussa tutkimuksessa. Tiedoista käy selvästi ilmi, että ”Plátano de Canarias” -banaanilla on paljon suurempi peroksidaasi- ja polyfenoloksidaasiaktiivisuus ja että tämän vuoksi ”Plátano de Canarias” -banaanissa esiintyy muuta alkuperää oleviin banaaneihin verrattuna paljon enemmän pilkkuja, joista onkin tullut sen erityistuntomerkki.

Samassa ”Plátano de Canarias” -banaanin SMM-hakemuksen mukana toimitetussa tutkimuksessa selvitettiin tuotteen ravitsemuksellista erityisyyttä. ”Plátano de Canarias” -banaanista ja muuta alkuperää olevista banaaneista tutkittuja ravintoaineita koskevassa kattavassa analyysissä havaittiin merkittäviä eroja. ”Plátano de Canarias” sisältää vähemmän tärkkelystä ja liukoisia sokereita, mikä tekee siitä makeamman. Siinä on myös enemmän kaliumia ja fosforia sekä vähemmän natriumia ja kalsiumia kuin muualla viljellyissä banaaneissa. Nämä tärkeät erot vahvistavat sen, että ”Plátanos de Canarias” on eri tuote kuin muissa osissa maapalloa tuotetut banaanit. (Forster et al. 2002).

c) Maantieteellisen alueen ja ”Plátano de Canarias” -nimityksen laadun, maineen ja tunnettuuden välinen syy-yhteys:

”Plátano de Canarias” -banaanin SMM-rekisteröintihakemus perustuu tuotteen laatuun sekä sen nimen maineeseen ja tunnettuuteen. Tyypillisen ”Plátano de Canarias” -banaanin viljely on syntynyt historiallisten, luontaisten ja inhimillisten tekijöiden yhteisvaikutuksen tuloksena.

Kanarian saariryhmä sijaitsee Afrikan luoteisrannikon edustalla, koordinaattien 27° 37′ ja 29° 25′ pohjoista leveyttä välissä. Tämä sijainti vaikuttaa ratkaisevasti ilmasto- ominaisuuksiin. Ilmasto luokitellaan kosteaksi subtrooppiseksi ilmastoksi, jossa lämpötilat ovat leutoja ja sademäärä pieni.

Kanariansaarten sijainti Atlantin valtameressä länteen Afrikan mantereesta, subtrooppisen vyöhykkeen keskiviivalla, tuo saarten ilmastoon joitakin erityispiirteitä. Saariryhmä sijaitsee alueella, jonka ilmastoon vaikuttaa kahden toisistaan riippumattoman tekijäkokonaisuuden vuorovaikutus. Näistä yksi on subtrooppisen vyöhykkeen leveysasteille ominainen ilmakehän dynamiikka ja toinen se, että useimpien saarten reliefi on jyrkkä, rantoja huuhtoo kylmä merivirta ja saaret ovat lähellä mannermaata.

Kanariansaaret sijaitsevat banaanin viljelyyn sopivan alueen rajoilla niin maantieteellisesti kuin ilmasto-olojen puolesta, sillä kasvi vaatii lämpimän 25–27 °C:n lämpötilan. Lämpötilan lasku 16 °C:seen on kasville haitallinen, ja 14 °C:ssa sen kasvu tyrehtyy.

Banaanikasvin kehityksen ratkaisee yli 14 °C:n lämpötiloja vastaavien astepäivien määrä, ja niinpä Kanariansaarten leudon ilmaston ja saarille saapuvien kosteiden tuulten vaikutuksesta kasvin kasvu on hitaampaa kuin trooppisten alueiden viljelyksillä.

Kasvuun ja siten myös hedelmän kypsymiseen kuluva pidempi aika (hedelmä pysyy kasvissa 3 kuukautta pidempään) vaikuttaa ratkaisevasti ”Plátano de Canarias” -banaanin erityisominaisuuksien kehittymiseen (vähän tärkkelystä ja runsaasti sokereita, erityisesti sakkaroosia).

Samat olosuhteet vaikuttavat myös hedelmän entsyymiaktiivisuuteen; entsyymit katalysoivat kuoren ruskettumiseen liittyviä reaktioita. Näin kuoreen ilmaantuu ruskeita pilkkuja, jotka ovat pilkuistaan kuuluisan ”Plátano de Canarias” -banaanin erottava tunnusmerkki.

Banaanin ominaisuuksiin vaikuttavat suuresti ympäristöolot kuten valo, lämpötila, vesi, maaperä, suhteellinen kosteus, tuuliolot jne. Kaikki edellä mainitut tekijät vaikuttavat kasvin fysiologiseen kehitykseen ja myötävaikuttavat sen erityispiirteiden syntyyn kuten edellisissä kohdissa selostetaan.

Mannermaan markkinoiden näkökulmasta Kanariansaarten maantieteellinen sijainti mahdollistaa ”Plátano de Canarias” -banaanin hyvin nopeat kuljetukset muualta peräisin oleviin banaaneihin verrattuna. Näin sato voidaan korjata kypsymisen edettyä jo pidemmälle, jolloin tuotteen aistinvaraiset ominaisuudet ovat paremmat ja se saadaan toimitettua kuluttajalle parempilaatuisena.

”Plátano de Canarias” -banaanin maineesta ja tunnettuudesta todistavat monet maininnat mm. lehdissä ja kirjallisuudessa. Seuraavassa esitetään muutamia otteita lehtikirjoituksista.

La Vanguardia, keskiviikko 25. toukokuuta 1921, sivu 11

”[…] Hallitusta pyydetään käyttämään vaikutusvaltaansa, jotta Saksan hallitus sallisi Plátano de Canarias -banaanin tuonnin, joka on ollut kiellettyä kuukausien ajan […]”.

La Vanguardia, keskiviikko 24. kesäkuuta 1930, sivu 32

”Señor Matos, joka tuntee hyvin Plátano de Canarias -banaanin tuotannon merkityksen, on luvannut ministeriöltään täyden tuen tämän oikeutetun tavoitteen edistämiseen.”

La Vanguardia, keskiviikko 21. marraskuuta 1970, sivu 8

”Plátano de Canarias -banaanin menekinedistämiskampanjat alkavat taas.”

”Plátano de Canarias” -nimen maine ja tunnettuus tulevat hyvin esille myös maatalous-, kalastus- ja elintarvikeministeriön vuonna 2002 toteuttamassa [Espanjan ja Portugalin banaanimarkkinoita koskevassa] tutkimuksessa. Sen päätelmänä oli, että riippumatta sukupuolesta, iästä, yhteiskuntaluokasta ja asuinpaikasta kuluttajien ehdoton enemmistö pitää banaanista, ja sen kuluttajat yhdistävät banaanit itsestään ja välittömästi Kanariansaariin.

Tuote-eritelmän julkaisutiedot

https://www.gobiernodecanarias.org/cmsgobcan/export/sites/agp/icca/galerias/doc/calidad/PLIEGO-DE-CONDICIONES-MODIFICADO-1.pdf

(1) EUVL L 179, 19.6.2014, s. 17.